Un dra vat eo koulskoude, a soñj din, ha souezhet on e vefe kalonek a-walc'h al  liseidi-se evit krediñ embann pennadoù, pa ouzont mat e vo barnet anezho. War a seblant e reont pep-tra o-unan, hag e vo adlennet tamm ha tamm, kent bezañ a-live gant peurrest wiki. Disrannet eo bet o fennadoù diouzh ar re all evit ma ouife an holl eo ul lodenn eus ar raktres, hag evit ma teufe pep hini da reiñ e ali. Aze emañ ar perzh mat. Kentoc'h eget ruz war ur c'haier ha kentelioù borrodus e vo klevet alioù ganto, ha sikouret e vint da welaat tamm ha tamm. Spi 'm eus. Ma ali a glaskin reiñ, avat (ha kroget 'm  eus gant Warhammer, dre m'eo bet savet ar pennad a-raok m'am befe tro d'en ober ^^).  War an tu all eo pell peurrest ar pennadoù a vezañ direbech. N'eo ket kalz a dra peurvuiañ met… Pep implijer a c'hell lakaat un nebeud titouroù war e bajenn, d'en em ginnig, ha tu a zo da ginnig en un doare sklaer-tre pe yezh a gomzer, ha gant peseurt live. Pa welan neuze tud oc'h embann e vestroniont ar brezhoneg pe ez int brezhonegerien a-vihanik gant ur rann 'ma vro' en o frofil e c'hoarzhan dousig (arabat dihuniñ anezho, flourgousk a zo gant an drolled). Tremenet 'm eus un nebeud eurvezhioù o lammat a bennad da bennad dre zegouezh (evel a lavaront), ha n'am eus ket kavet unan difazi c'hoazh. Ha n'on ket pizmiger (gwir eo; traoù zo am befe cheñchet met a c'helle bezañ displeget, traoù zo a oa vil-put met reizh, n'emaon ket o vont da c'hoari cheñch pep-tra kennebeut.)